DA Den Europæiske Unions Tidende C 453/20

Høringskonsulentens endelige rapport (1)

Champignoner

(AT.39965)

(2014/C 453/10)

Den 9. april 2013 indledte Europa-Kommissionen efter artikel 11, stk. 6, i forordning (EF) nr. 1/2003 (2) procedure mod Bonduelle SCA, Bonduelle SAS, Bonduelle Conserve International SAS (»Bonduelle«), Lutèce B.V., Lutèce Holding B.V., C4C Holding B.V. (»Lutèce«) og Prochamp B.V., Peffer Holding B.V. (»Prochamp«) samt [en yderligere virksomhed].

Efter forligsforhandlinger og forligsindlæg i henhold til artikel 10a, stk. 2, i forordning (EF) nr. 773/2004 (3) vedtog Europa-Kommissionen den 15. maj 2014 en klagepunktsmeddelelse rettet til Bonduelle, Lutèce og Prochamp (»forligsparterne«), hvori den anførte, at de havde deltaget i en samlet og vedvarende overtrædelse af artikel 101 i traktaten om Den Europæiske Unions funktionsmåde og EØS-aftalens artikel 53.

Den overtrædelse, klagepunktsmeddelelsen til forligsparterne omhandlede, bestod i et kartel omfattende hele EØS inden for dåsechampignoner solgt under handelsmærker (MDD, HD og MPP) (4) via udbud til detailhandelen og food service-sektoren. Formålet var at stabilisere markedsandelene inden for kartelproduktet og få standset prisfaldene. Kartellet varede fra den 1. september 2010 indtil den 22. december 2011 for Lutèces vedkommende, og indtil den 28. februar 2012 for Bonduelles og Prochamps vedkommende.

Af forligsparternes respektive svar på klagepunktsmeddelelsen fremgik, at de klagepunktsmeddelelser, de havde fået tilsendt, afspejlede indholdet af deres forligsindlæg.

I overensstemmelse med artikel 16 i afgørelse 2011/695/EU har jeg undersøgt, om afgørelsesudkastet alene omhandler klagepunkter, hvortil forligsparterne har haft lejlighed til at fremsætte deres bemærkninger, og jeg har konkluderet, at det er tilfældet.

I lyset af det ovenstående og i betragtning af, at forligsparterne ikke har forelagt mig nogen anmodninger eller klager (5), finder jeg, at alle forligsparternes ret til en effektiv udøvelse af deres processuelle rettigheder i denne sag er blevet respekteret.

Bruxelles, den 23. juni 2014. Wouter WILS

(1) I henhold til artikel 16 og 17 i afgørelse 2011/695/EU vedtaget af formanden for Europa-Kommissionen af 13. oktober 2011 om høringskonsulentens funktion og kompetenceområde under behandlingen af visse konkurrencesager (»afgørelse 2011/695/EU«) (EUT L 275 af 20.10.2011, s. 29).

(2) Rådets forordning (EF) nr. 1/2003 af 16. december 2002 om gennemførelse af konkurrencereglerne i traktatens artikel 81 og 82 (EFT L 1 af 4.1.2003, s. 1).

(3) Kommissionens forordning (EF) nr. 773/2004 af 7. april 2004 om Kommissionens gennemførelse af procedurer i henhold til EF-traktatens artikel 81 og 82 (EUT L 123 af 27.4.2004, s. 18).

(4) MDD står for »Marque des Distributeurs«, HD for »Hard Discounts« og MPP for »Marque Premier Prix«.

(5) I henhold til artikel 15, stk. 2, i afgørelse 2011/695/EU kan parter i kartelsager, som indleder forligsforhandlinger efter artikel 10a i forordning (EF) nr. 773/2004, på et hvilket som helst tidspunkt under forligsproceduren henvende sig til høringskonsulenten for at sikre, at de på effektiv vis kan udøve deres proceduremæssige rettigheder. Se også punkt 18 i Kommissionens meddelelse 2008/C 167/01 om forligsprocedurer med henblik på vedtagelse af beslutninger i henhold til artikel 7 og 23 i Rådets forordning (EF) nr. 1/2003 i kartelsager (EUT C 167 af 2.7.2008, s. 1).